**REPUBLIKA SRBIJA**

**NARODNA SKUPŠTINA**

**Odbor za ustavna pitanja i zakonodavstvo**

**04 broj 58-2038/20-2**

**29. mart 2021. godine**

**B e o g r a d**

**USTAVNOM SUDU REPUBLIKE SRBIJE**

**BEOGRAD**

**Bulevar Kralja Aleksandra 15**

Odbor za ustavna pitanja i zakonodavstvo Narodne skupštine Republike Srbije, na sednici održanoj 29. marta 2021. godine, povodom podnete inicijative (koja je označena kao „ustavna žalba“) za ocenu ustavnosti odredaba člana 5. tačka 5) i čl. 7, 141. i 150. Zakona o pravima boraca, vojnih invalida, civilnih invalida rata i članova njihovih porodica („Službeni glasnik RS“, broj 18/20), odlučio je da dostavi Ustavnom sudu sledeći odgovor:

Udruženje ratnih veterana Srpskih zemalja 1990-1999. Patriotski front iz Bačke Palanke koje zastupa Zoran Vranešević iz Novog Sada podnelo je inicijativu (koja je označena kao „ustavna žalba”) za ocenu ustavnosti odredaba člana 5. tačka 5) i čl. 7, 141. i 150. Zakona o pravima boraca, vojnih invalida, civilnih invalida rata i članova njihovih porodica („Službeni glasnik RS”, broj 18/20 – u daljem tekstu: Zakon). Podnosilac je mišljenja da je navedenim odredbama Zakona povređen Ustav, to jest odredbe čl. 21. st. 1, 2. i 3.

Zakon o pravima boraca, vojnih invalida, civilnih invalida rata i članova njihovih porodica („Službeni glasnik RS”, broj 18/20) uređuje prava i uslove za ostvarivanje prava boraca, vojnih invalida, civilnih invalida rata, članova porodica palih i umrlih boraca i umrlih vojnih invalida i lica koje je poginulo ili umrlo u Vojsci Srbije u miru, članova porodica umrlih civilnih invalida rata i civilnih žrtava rata.

Prava utvrđena ovim zakonom zasnivaju se na principu naknade štete za telesno oštećenje, odnosno gubitak života bliskog srodnika, a prava koja pripadaju borcima, ratnim i mirnodopskim vojnim invalidima, članovima porodica palih i umrlih boraca i umrlih vojnih invalida zasnivaju se i na principu nacionalnog priznanja.

Članom 5. Zakona propisane su okolnosti relevantne za definisanje pojma borca i trajanje okolnosti odnosno pripadanje zvaničnom sistemu odbrane u vršenju vojne dužnosti ili druge dužnosti za vojne ciljeve ili za druge ciljeve državne bezbednosti u ratu ili oružanim akcijama za vreme mira radi odbrane suvereniteta, nezavisnosti, teritorijalne celokupnosti i ustavnog uređenja.

Odredbom tačke 5) navedenog člana propisano je da je borac državljanin Republike Srbije koji je kao pripadnik oružanih snaga SFRJ vršio vojne dužnosti ili druge dužnosti za vojne ciljeve ili za druge ciljeve državne bezbednosti u oružanim akcijama radi odbrane suvereniteta, nezavisnosti i teritorijalne celokupnosti Socijalističke Federativne Republike Jugoslavije u periodu od 17. avgusta 1990. godine do 27. aprila 1992. godine, a za pripadnike oružanih snaga SFRJ stacioniranih na teritoriji Bosne i Hercegovine do 19. maja 1992. godine.

Ustav propisuje da se sticanje i prestanak državljanstva uređuje zakonom.

Članom 1. Zakona o službi u oružanim snagama („Službeni list SFRJ”, br. 7/85, 20/89, 40/89 i 26/90 i „Službeni list SRJ”, br. 31/93 i 50/93) bilo je propisano da se službom u oružanim snagama Socijalističke Federativne Republike Jugoslavije i u teritorijalnoj odbrani smatra vršenje vojnih i drugih dužnosti u Jugoslovenskoj narodnoj armiji i u teritorijalnoj odbrani.

Zakonom o Vojsci Jugoslavije („Službeni list SRJ”, br. 43/94, 28/96, 44/99, 74/99, 3/02 i 37/02 i „Službeni list SCG”, br. 7/05 i 44/05) bilo je propisano: da je Vojska Jugoslavije oružana snaga koja brani suverenost, teritoriju, nezavisnost i ustavni poredak Savezne Republike Jugoslavije (član 1); da Vojsku sačinjavaju stalni i rezervni sastav (član 7, stav 1); da stalni sastav Vojske sačinjavaju profesionalni vojnici i vojnici na služenju vojnog roka (član 7, stav 2); da su profesionalni vojnici – profesionalni oficiri, profesionalni podoficiri i oficiri po ugovoru, podoficiri po ugovoru i vojnici po ugovoru (član 7, stav 3); da su vojni osiguranici, u smislu ostvarivanja prava iz penzijskog i invalidskog osiguranja po ovom zakonu, lica koja imaju svojstvo profesionalnog vojnika (član 241); da se vojnom osiguraniku, odnosno korisniku vojne penzije koji je kao pripadnik oružanih snaga Jugoslavije učestvovao u oružanim akcijama posle 17. avgusta 1990. godine, vreme provedeno u tim akcijama i u zarobljeništvu, kao i vreme provedeno na lečenju i medicinskoj rehabilitaciji usled bolesti ili povreda zadobijenih u oružanim akcijama i zarobljeništvu računa se kao staž osiguranja u dvostrukom trajanju (član 264, stav 3); da vreme koje je regrut proveo kao dobrovoljac u jedinicama i ustanovama Jugoslovenske narodne armije ili u sastavima pod njenom komandom, od 17. avgusta 1991. do 19. maja 1992. godine, računa kao služenje vojnog roka u dvostrukom trajanju (član 360, stav 4); da danom stupanja na snagu tog zakona prestaje da važi Zakon o službi u oružanim snagama (član 363).

Posle 19. maja 1992, JNA više nije bila prisutna na teritoriji Hrvatske i Bosne i Hercegovine. Jedinice JNA povukle su se na teritoriju SRJ, a 20. maja Predsedništvo SR Jugoslavije donelo je odluku o prestanku stanja neposredne ratne opasnosti i, na osnovu člana 134. Ustava SR Jugoslavije, donelo je odluku o reorganizaciji JNA u Vojsku Jugoslavije, tako da je od tog dana na teritoriji SR Jugoslavije postojala samo oružana snaga nove države SR Jugoslavije – Vojska Jugoslavije.

Dakle, od 27. aprila 1992. godine i po propisima SRJ i po propisima međunarodnih organizacija, SFRJ ne postoji. Pripadnici oružanih snaga su se sa teritorije bivše SFRJ definitivno povukli na teritoriju SRJ 19. maja 1992. godine iz Bosne i Hercegovine.

Lica koja su učestvovala u oružanim akcijama posle 27. aprila 1992. godine nisu mogla da nastave vojne aktivnosti na očuvanju SFRJ.

Članom 5. stav 1. tačka 6) Zakona se propisuje da je borac državljanin Republike Srbije koji je kao pripadnik oružanih snaga SRJ, Državne zajednice SCG, odnosno Republike Srbije vršio vojne dužnosti ili druge dužnosti u oružanoj akciji preduzetoj za vreme mira radi odbrane suvereniteta, nezavisnosti i teritorijalne celokupnosti Savezne Republike Jugoslavije, Državne zajednice Srbija i Crna Gora, odnosno Republike Srbije, u periodu posle 27. aprila 1992. godine.

Zakon o Vojsci Jugoslavije („Službeni list SRJ”, broj 43/94) u članu 264. stav 3. propisuje da vojnom osiguraniku, odnosno korisniku vojne penzije koji je kao pripadnik oružanih snaga Jugoslavije učestvovao u oružanim akcijama posle 17. avgusta 1990. godine, vreme provedeno u tim akcijama i u zarobljeništvu, kao i vreme provedeno na lečenju i medicinskoj rehabilitaciji usled bolesti ili povreda zadobijenih u oružanim akcijama i zarobljeništvu računa se kao staž osiguranja u dvostrukom trajanju.

Član 100. stav 1. Zakona o osnovama penzijskog i invalidskog osiguranja („Službeni list SRJ”, broj 30/96) definiše da se u poseban staž u dvostrukom trajanju računa vreme koje je osiguranik, odnosno lice, vršeći vojne dužnosti ili druge dužnosti za vojne ciljeve ili za ciljeve državne bezbednosti, provelo u akcijama i zarobljeništvu u smislu člana 264. stav 3. Zakona o Vojsci Jugoslavije („Službeni list SRJ”, broj 43/94).

U postupku ostvarivanja posebnog staža u dvostrukom trajanju, koji je u nadležnosti Republičkog fonda za penzijsko i invalidsko osiguranje, osiguranici su bili u obavezi da dostave uverenje o učešću u oružanim akcijama. Osnov za priznavanje učešća u oružanim akcijama, isključivo u periodu od 17. avgusta 1990. godine do 19. maja 1992. godine, licima koja su bila pripadnici jedinica JNA i VJ i jedinica TO koje su se nalazile pod komandom JNA i VJ, nalazi se u zakonskom propisu važećem u navedenom vremenskom periodu, Zakon o službi u oružanim snagama („Službeni list SFRJ”, br. 7/85, 20/89, 40/89 i 26/90).

Licima koja su bili pripadnici jedinica TO na teritoriji ostalih republika bivše SFRJ, izvan teritorije Republike Srbije, centri Ministarstva odbrane za lokalnu samoupravu zaključkom su odbacivali zahteve, iz razloga mesne nenadležnosti, jer je država Srbija pravni sledbenik Državne zajednice SCG (SCG-SRJ, SRJ-SFRJ), a kako su jedinice TO bile organizovane na teritorijalnom principu kao republički organi, Republika Srbija ne može imati mesnu nadležnost na teritoriji ostalih bivših republika SFRJ.

Lice koje je imalo raspored po osnovu radne obaveze u državnom organu ili velikom tehničkom sistemu od interesa za odbranu zemlje, ne može se smatrati borcem jer nije izvršavalo vojne i druge dužnosti u ratnoj jedinici, već radnu obavezu na radnom mestu.

Članom 7. ovog zakona propisano je da se licu iz člana 5. Zakona priznaje status borca i razvrstava se, prema vremenu i teritoriji ukupnog vojnog angažovanja, u sledeće kategorije:

1) borac I kategorije je borac sa angažovanjem preko 200 dana, borac iz člana 5. tačka 7) ovog zakona sa angažovanjem najmanje 60 dana na teritoriji Autonomne pokrajine Kosovo i Metohija i borac kome je priznato svojstvo ratnog vojnog invalida bez obzira na dužinu njegovog angažovanja;

2) borac II kategorije je borac sa angažovanjem od 46 do 200 dana;

3) borac III kategorije je borac sa angažovanjem do 45 dana.

Kao vreme angažovanja smatra se i vreme koje je borac proveo na stacionarnom lečenju, kao i vreme koje je borac proveo u zarobljeništvu u koje je dospeo pod okolnostima iz člana 5. ovog zakona.

Imajući u vidu da je 24. marta 1999. godine proglašeno ratno stanje, koje je posebno pravno stanje u državi i da su bile propisane posebne mere koje su se odražavale na lica kojima se pruža pravna zaštita navedenim članom Zakona, kao i da su postojale specifične okolnosti u kojima su bila lica angažovana na teritorijiAutonomne pokrajine Kosovo i Metohija u odnosu na lica koja su učestvovala u oružanim akcijama za vreme mira, zbog toga je borcima koji su učestvovali u ratu na ovoj teritoriji najmanje 60 dana potrebno odati posebno priznanje.

Ustav u članu 21. stav 3. propisuje da se ne smatraju diskriminacijom posebne mere koje Republika Srbija može uvesti radi postizanja pune ravnopravnosti lica ili grupe lica koja su suštinski u nejednakom položaju sa ostalim građanima.

Budući da se prava utvrđena Zakonom zasnivaju na principu nacionalnog priznanja, razvrstavanje boraca u kategorije se vrši prema vremenu i teritoriji angažovanja.

Članom 141. Zakona propisano je da se status borca iz čl. 5, 6. i 7. Zakona utvrđuje na osnovu originalnih pismenih dokaza iz vremena učešća u ratu, odnosno oružanim akcijama preduzetim za vreme mira, kao i na osnovu pismenih podataka kojima raspolaže nadležni organ Republike Srbije o dužini angažovanja borca u oružanim snagama. Navedeni podaci moraju sadržati podatke o datumu početka i datumu prestanka vojnog angažovanja borca.

Članom 150. Zakona propisano je da se dokaznim sredstvom, u smislu čl. 141, 142. i 143. ovog zakona, smatraju dokumenti u kojima su navedene činjenice o ispunjenosti relevantnih uslova propisanih ovim zakonom, a posebno vojni, policijski i pravosudni dokumenti i medicinska dokumentacija.

Izjava stranke i drugih lica, bez obzira u kom obliku je data, ne smatra se dokaznim sredstvom u smislu čl. 141, 142. i 143. Zakona. Upis u vojnu knjižicu izvršen bez poziva na odgovarajuću službenu evidenciju ne smatra se dokaznim sredstvom.

Dokaznim sredstvom ne smatraju se izjave svedoka date u sudskim postupcima radi ostvarivanja prava po drugim propisima.

Navedenim odredbama Zakona propisani su jednaki uslovi za sticanje statusa borca, pa se stoga i ne može smatrati da se navedenim članom vrši njihova diskriminacija.

Odredbom člana 150. Zakona za sva lica propisana su istovetna dokazna sredstva za sticanje svojstva borca. Takođe, za sva lica propisana su istovetna dokazna sredstva za priznanje prava na porodičnu invalidninu po palom borcu. Propisivanje drugačijih dokaznih sredstava za sticanje svojstva borca za lica koja su bila učesnici oružanih akcija (dokazivanje svojstva borca samo na osnovu izjave stranke i drugih lica), kao i propisivanje drugačijih dokaznih sredstava za priznanje prava na porodičnu invalidninu po palom borcu (dokazivanje samo na osnovu izjave stranke i drugih lica činjenice da je lice poginulo, umrlo ili nestalo) predstavljalo bi diskriminaciju u odnosu na druge borce i korisnike prava iz boračko-invalidske zaštite i zaštite civilnih invalida rata.

Nadležni organi u Republici Srbiji raspolažu podacima o dužini angažovanja borca u oružanim snagama. Na osnovu tih podataka se utvrđuje status borca, pa nije od uticaja činjenica da je nastao gubitak originalnog dokumenta u oružanim akcijama, požarima ili prilikom uništavanja dokumentacije. Navedeni dokazi se u postupku koriste alternativno.

U skladu sa navedenim, Odbor je mišljenja da su odredbe člana 5. tačka 5) i čl. 7, 141. i 150. Zakona o pravima boraca, vojnih invalida, civilnih invalida rata i članova njihovih porodica („Službeni glasnik Republike Srbije”, broj 18/20), u saglasnosti sa Ustavom.

PREDSEDNIK

Jelena Žarić Kovačević